**AS Emajõe Veevärk pöördumine praeguste OÜ Askoterm klientide poole.**

*Lugupeetud kinnistu omanik*

*Alates 01.01.2019 kuupäevast võtab AS Emajõe Veevärk OÜ-lt Askoterm üle Vinni vallas, Pajusti, Vinni ja Viru-Jaagupi alevikes ning Vetiku, Kulina, Inju, Kadila ja Kakumäe külades üle veeteenuse osutamise.*

*Teenuse osutaja vahetumisega esialgu hetkel kehtiv veeteenuse hind ei muutu. AS Emajõe Veevärk, esitab Konkurentsiametile kooskõlastamiseks oma teenusehinna ja peale positiivse otsuse saamist teavitame uuest hinnast kliente. Eelduslikult hakkab kehtima peale Konkurentsiametiga täiendavat kooskõlastamist ja klientide teavitamist AS Emajõe Veevärk Konkurentsiameti otsusega nr 9.1-3/13-011 kehtestatud vee- ja kanalisatsiooniteenuse hind 3,313 €/m3 koos käibemaksuga. Tasu võetud vee eest on 1,463 €/m3 koos käibemaksuga ning tasu reovee ärajuhtimise ning puhastamise eest on 1,850 €/m3 koos käibemaksuga.*

*Soovime, et veeteenuse pakkuja vahetus sujuks kõigile võimalikult lihtsalt. Et poolte kohustused saaksid võimalikult täpselt kirjeldatud, vormistab AS Emajõe Veevärk kõikide olemasolevate klientidega uued lepingud:*

*\*Liitumisleping - kus kirjeldatakse ära liitumispunkt, millega piiritletakse seaduste järgsed vee-ettevõtte ja kinnistuomaniku vastutus ning müüdava joogivee ja vastuvõetava reovee mahud. Kui kliendil on olemas kehtiv liitumisleping, siis palume seal näidatud tingimused enne lepingu vormistamist meile edastada.*

*\*Teenuste osutamiseleping - kus kirjeldatakse tarbimisega seotud tingimused*

*AS Emajõe Veevärk palub kinnistu omanikul esitada oma andmed hiljemalt 31.01.2019, sooviga sõlmida lepingud esimesel võimalusel, kuid mitte hiljem 31.03.2019. Selleks palume meile saata e-postiga aadressile* *kliendihaldur@evv.ee**: kinnistuomaniku nimi, isikukood/registrikood, kontakt telefon ja e-posti aadress, liituva kinnistu aadress (võimalusel ka kinnistu katastrinumber), olemasolev liitumisleping või selle puudumisel info, kas kasutatakse vee ja/või kanalisatsiooni teenust. Kui e-posti ei ole võimalik saata või tekivad täiendavad küsimused, siis palume helistada telefonidel 7311840, 7311842 või 7311843.*

*Lepingud sõlmitakse ainult kinnistu omanikuga või kortermajadel ühistu esindajaga. Lepingute vormistamiseks palume esitada omaniku isikutunnistuse koopia. Kortermajade puhul tuleb esindajal esitada korteriomanike volitus, korteriühistutel registrikaardi väljavõte. AS Emajõe Veevärk töötajad kontrollivad ise enne lepingute sõlmimist kinnisturaamatu väljavõtet.*

*Lepinguid saab vormistada e-posti vahendusel või AS Emajõe Veevärk kontoris Tartus Sõbra 56 (kolmas korrus). Samuti planeerib AS Emajõe Veevärk korraldada lepingute ümbervormistamiste Vinni vallas. Täpse asukoha ja aja saadab ettevõte täiendava kirjaga.*

*Oluline on teada, et kuni detsembri lõpuni tuleb vee eest maksta eelmisele operaatorile seni kehtiva lepingu alusel. Operaatori vahetus ei mõjuta kuidagi arvete laekumise kontrolli ja eelneval operaatoril on õigus taotleda ASilt Emajõe Veevärk veeteenuse peatamist, kuni talle on veeteenuse osutamise eest esitatud arvete eest tasutud.*

*AS Emajõe Veevärk hakkab klientidele paigaldama kaugloetavaid veearvesteid lähiajal. Kui eelnev operaator annab ASile Emajõe Veevärk üle seaduste kohaselt olemasolevad kliendi andmed või kui klient saadab oma andmed ise eelnevalt ASile Emajõe Veevärk, siis võtab AS Emajõe Veevärk vastav töötaja kinnistu omanikuga ühendust arvesti paigalduseks. Oluline on teada, et AS Emajõe Veevärk töötaja, kes saabub kinnistule arvesteid vahetama on alati AS Emajõe Veevärk logodega autoga ning kannab kaasas isikutuvastamiseks töötõendit.*

*Arved esitatakse klientidele kord kuus e-postiga või kliendi soovil posti teel vastavalt kauglugemissüsteemiga saadud näitude alusel.*

*Kui kliendil on lisaarvesti (näiteks kastmisvesi või isikliku kaevu vesi mis juhitakse ühiskanalisatsiooni), tuleb lisaarvesti näit teatada hiljemalt 3. kuupäevaks AS Emajõe Veevärk kodulehel* [*https://iseteenindus.evv.ee/login*](https://iseteenindus.evv.ee/login) *seal eelnevalt kasutajaks registreerudes. Näite on võimalik lisaks iseteenindusele teatada ka telefonidel 7311842, 7311843 või e-posti aadressil* *arvesti@evv.ee**. Lisaarvestiga seotud kulud ei kajastu veeteenuse hinnas ja selle vahetamise ja taatlemisega seotud kulud on kliendi kanda.*

*Juhul, kui Te ei ole liitunud ühisveevärgi ega ühiskanalisatsiooniga, kuid soovite seda teha, siis palume sellest teavitada AS Emajõe Veevärk kliendiosakonda telefonidel 7311842, 7311843 või e-posti teel kliendihaldur@evv.ee.*

*Meeldivat koostööd soovides*

*AS Emajõe Veevärk*